కృష్ణ పూనియా

కృష్ణ పూనియా (జననం 1977 మే 5) భారతీయ డిస్కస్ త్రోయర్, ట్రాక్ అండ్ ఫీల్డ్ అథ్లెట్. ఆమె 2008, 2012 ఒలింపిక్ క్రీడలలో పాల్గొంది. 2010 ఢిల్లీ కామన్వెల్త్ గేమ్స్‌లో, ఆమె బంగారు పతకాన్ని గెలుచుకుంది. ఆమె అంతర్జాతీయ స్వర్ణ పతక విజేత. భారతప్రభుత్వం పద్మశ్రీ, అర్జున అవార్డులతో ఆమెను సత్కరించింది.

ఆమె కాంగ్రెస్ పార్టీ  నుంచి రాజస్థాన్ లోని సాదుల్‌పూర్ నియోజకవర్గం ఎమ్మెల్యేగా ఎన్నికయింది. ఆమె ఫిబ్రవరి 2022లో రాజస్థాన్ స్టేట్ స్పోర్ట్స్ కౌన్సిల్ అధ్యక్షురాలిగా నియమితులయింది.

బాల్యం, విద్యాభ్యాసం 
ఆమె 1977 మే 5న హర్యానాలోని హిసార్ జిల్లా అగ్రోహా గ్రామంలో జాట్ కుటుంబంలో జన్మించింది. ఆమె 9 సంవత్సరాల వయస్సులో తల్లి చనిపోవడంతో తండ్రి, నాన్నమ్మల వద్ద పెరిగింది. ఆమె 15 సంవత్సరాల వయస్సు నుండే వారి వ్యవసాయ పనులలో నిమగ్నమయింది.

ఆమె జైపూర్‌లోని కనోరియా పీజీ మహిళా మహావిద్యాలయం నుంచి సోషియాలజీలో బ్యాచిలర్ ఆఫ్ ఆర్ట్స్ డిగ్రీని పొందింది.

కెరీర్

2010 కామన్వెల్త్ గేమ్స్ 
న్యూఢిల్లీలో జరిగిన 2010 కామన్వెల్త్ గేమ్స్‌లో స్వర్ణ పతకం సాధించిన తొలి భారతీయ మహిళా అథ్లెట్‌గా ఆమె నిలిచింది. డిస్కస్ ఈవెంట్‌లో 61.5 మీటర్లు సాధించి చరిత్ర సృష్టించింది. 1958 కార్డిఫ్ కామన్వెల్త్ గేమ్స్‌లో పురుషుల 440 గజాల రేసులో స్వర్ణం గెలిచిన మిల్కా సింగ్ తర్వాత కామన్వెల్త్ గేమ్స్ ట్రాక్ అండ్ ఫీల్డ్ ఈవెంట్‌లలో బంగారు పతకం సాధించిన మొదటి భారతీయ మహిళ ఆమె.

2012 లండన్ ఒలింపిక్స్ 
2012 లండన్ ఒలింపిక్స్‌లో మహిళల డిస్కస్ త్రోలో ఆమె ఆరో స్థానంలో నిలిచింది. ఆమె 63.62 మీటర్ల అత్యుత్తమ ప్రయత్నం ఆమె ఐదవ, చివరి ప్రయత్నంలో వచ్చింది. ఆమె మొదటి ప్రయత్నంలో 62.42 మీటర్లు, మూడవ త్రోలో 61.61, ఆరవ, చివరి త్రోలో 61.31 మీ. కాగా రెండవ, నాల్గవ ప్రయత్నంలో ఆమెకు రెండు నో-త్రోలు వచ్చాయి. మిల్కా సింగ్, పి టి ఉషా, శ్రీరామ్ సింగ్, గుర్బచన్ సింగ్ రంధవా, అంజు బాబీ జార్జ్ తర్వాత ఒలింపిక్ ట్రాక్ అండ్ ఫీల్డ్ ఈవెంట్‌లో ఫైనల్ రౌండ్‌కు చేరిన ఆరో భారతీయురాలుగా ఆమె గుర్తింపు పొందింది.

రాజకీయ జీవితం 
2013లో, ఆమె తన భర్త సొంత జిల్లా అయిన చురులో జరిగిన ఎన్నికల ర్యాలీలో రాహుల్ గాంధీ, అప్పటి ముఖ్యమంత్రి అశోక్ గెహ్లాట్ సమక్షంలో కాంగ్రెస్ నాయకత్వం ఆమెను సంప్రదించిన తర్వాత భారత జాతీయ కాంగ్రెస్‌లో చేరింది.

2013 రాజస్థాన్ శాసనసభ ఎన్నికలలో, ఆమె సదుల్పూర్ అసెంబ్లీ నియోజకవర్గం నుండి కాంగ్రెస్ అభ్యర్థిగా పోటీ చేసి ఓడిపోయింది, అక్కడ ఆమె బిజెపి, బిఎస్పి తర్వాత మూడవ స్థానంలో నిలిచింది. 2018 రాజస్థాన్ శాసనసభ ఎన్నికలలో, ఆమె మళ్లీ పోటీ చేసి కాంగ్రెస్ టిక్కెట్‌పై అదే స్థానంలో 70020 ఓట్లు సాధించి 18084 ఓట్ల మెజార్టీతో గెలిచింది.

2019 లోక్‌సభ ఎన్నికల్లో, ఆమెనును జైపూర్ రూరల్ నియోజకవర్గం నుంచి కాంగ్రెస్ నామినేట్ చేసింది. బీజేపీ అభ్యర్థి ఒలింపియన్ రాజ్యవర్ధన్ సింగ్ రాథోడ్‌పై ఆమె పోటీ చేసింది. ఆమె 393171 ఓట్ల తేడాతో ఓడిపోయింది.

భారతదేశంలో ముఖ్యంగా ఆమె పెరిగిన హర్యానాలో భ్రూణ హత్యలు అరికట్టడానికి రాజస్థాన్ రాష్ట్ర ఆరోగ్య మంత్రిత్వ శాఖకు సహాయం చేస్తోంది. జైపూర్, దేశవ్యాప్తంగా పిల్లల కోసం క్రీడల మౌలిక సదుపాయాలను మెరుగుపరచడంలో ఆమె నిమగ్నమై ఉంది.

వ్యక్తిగతం 
2000లో, ఆమె మాజీ అథ్లెట్ వీరేందర్ సింగ్ పూనియాను వివాహం చేసుకుంది. వారి వివాహం తర్వాత ఆమెకు క్రీడా శిక్షణ ఇచ్చాడు. వారికి 2001లో ఒక కుమారుడు కలిగాడు. ఈ దంపతులు భారతీయ రైల్వేలో పనిచేశారు కానీ 2013లో ఆమె రాజీనామా చేసి కాంగ్రెస్‌లో చేరింది.

పురస్కారాలు 

 2011లో ఆమెను భారత ప్రభుత్వం పద్మశ్రీ పౌర పురస్కారంతో సత్కరించింది.
 2010లో భారత ప్రభుత్వం యువజన వ్యవహారాలు, క్రీడల మంత్రిత్వ శాఖ ద్వారా అర్జున అవార్డు ప్రదానం చేయబడింది.

మూలాలు 

1977 జననాలు
భారత మహిళా డిస్కస్ త్రోయర్లు
భారతీయ మహిళలు
హర్యానా క్రీడాకారులు
2008 వేసవి ఒలింపిక్స్‌ అథ్లెట్లు
2012 వేసవి ఒలింపిక్స్‌ అథ్లెట్లు
భారతదేశం ఒలింపిక్ అథ్లెట్లు
కామన్వెల్త్ క్రీడలలో భారతదేశానికి బంగారు పతక విజేతలు
2006 కామన్వెల్త్ గేమ్స్‌ అథ్లెట్లు (ట్రాక్ అండ్ ఫీల్డ్)
2010 కామన్వెల్త్ గేమ్స్‌ అథ్లెట్లు (ట్రాక్ అండ్ ఫీల్డ్)
2014 కామన్వెల్త్ గేమ్స్‌ అథ్లెట్లు (ట్రాక్ అండ్ ఫీల్డ్)
ఆసియా క్రీడల్లో భారత్‌ కాంస్య పతక విజేతలు
అథ్లెటిక్స్‌లో ఆసియా క్రీడల పతక విజేతలు (ట్రాక్ అండ్ ఫీల్డ్)
క్రీడలలో పద్మశ్రీ గ్రహీతలు
పద్మశ్రీ పురస్కార గ్రహీతలు
అర్జున అవార్డు గ్రహీతలు
2006 ఆసియా క్రీడలలో అథ్లెట్లు (ట్రాక్ అండ్ ఫీల్డ్)
2010 ఆసియా క్రీడలలో అథ్లెట్లు (ట్రాక్ అండ్ ఫీల్డ్)
2014 ఆసియా క్రీడలలో అథ్లెట్లు (ట్రాక్ అండ్ ఫీల్డ్)
అథ్లెటిక్స్‌లో కామన్వెల్త్ గేమ్స్ పతక విజేతలు
2006 ఆసియా క్రీడల్లో పతక విజేతలు
2010 ఆసియా క్రీడల్లో పతక విజేతలు
రాజస్థాన్ ఎమ్మెల్యేలు 2018–2023
2010 కామన్వెల్త్ గేమ్స్‌లో పతక విజేతలు